15 Olutuwiliki olwa li lwa wilikwa kOohapu dhaKalunga. (Lesha Johannes 17:17.) Tala kwaashoka sha li sha holoka po mo 1973. Oshungolangelo ye 1 Juni 1973 oya li ya pula epulo tali ti: ‘Mbela omuntu ngoka a pikwa komakaya noina hala oku ge etha ota vulu ngaa okuninginithwa?’ Eyamukulo: “Omanyolo oge shi ulika sha yela nawa kutya ke na okuninginithwa.” Oshungolangelo oya totha mo Omanyolo gontumba e tayi yelitha nawa kutya omolwashike omuntu ngoka ha hili omakaya ini iyela ombedhi e na okukondwa. (1 Kor. 5:7; 2 Kor. 7:1) Oya gwedha ko ya ti: “Etokolo ndyoka olyi ikolelela komakotampango, lyo inali ningwa omolwuukayamukulwa. Etokolo ndyoka lya kwata miiti olya za shili kuKalunga ye mwene okupitila mOohapu dhe.” Mbela opu na ngaa elongelokalunga limwe li inekela lela mOmbiimbeli, nonando iilyo yalyo yimwe otashi vulika shi li oshidhigu noonkondo kuyo oku yi tula miilonga? Embo limwe opo lya piti tali popi kombinga yomalongelokalunga moAmerika olya ti: “Aawiliki yomalongelokalunga oya kala aluhe nokulundulula omalongo gawo ga tse kumwe naashoka shi itaalwa kiilyo yago nosho wo nomadhiladhilo ngoka taga yambidhidhwa kiilyo yago nokaantu oyendji momudhingoloko.” Ando Olutuwiliki olwe ethele okulandula Oohapu dhaKalunga e talu etha omadhiladhilo gopantu ga wilike omatokolo galwo, mbela ando olye lela ta wilike oshigwana shaKalunga kunena?